Il-koalizzjoni maħluqa mill-NGOs Din L-Art Ħelwa Għawdex, Għawdix u Wirt Għawdex qed titlob lill-awtoritajiet biex jissosspendu x-xogħlijiet fis-sit fejn twaqqgħu l-kmamar fix-Xlendi u jinvestigaw il-permessi li nħarġu għal dan it-twaqqigħ. It-tliet NGOs ingħaqdu f'Novembru bl-intenzjoni li jipproteġu u jippreservaw il-wirt mibni u naturali Għawdxi. Din l-Art Ħelwa Għawdex kienet appellat kemm jista' jkun persuni jipprotestaw kontra l-iżvilupp fix-Xlendi. Aqra aktar: Din l-Art Ħelwa titlob lir-residenti jipprotestaw kontra żvilupp fix-Xlendi Fi stqarrija, huma qalu li l-awtoritajiet għandhom joħorġu b'viżjoni konkreta dwar ir-regolamenti tal-ippjanar f'Għawdex u li din il-viżjoni għandha żżomm f'moħħha l-kwalitajiet uniċi tal-gżira u l-bżonnijiet tar-residenti u ssir b'konsultazzjoni mal-NGOs, sindki Għawdxin u mal-korpi tan-negozju. "Il-Koalizzjoni tirrikonoxxi li bħalissa hemm għaddej eżerċizzju ikbar mit-tim eżekuttiv tal-Awtorita' Reġjonali għall-Iżvilupp ta' Għawdex (GRDA). Il-Koalizzjoni qed tappoġġja din l-inizjattiva u ipprovdiet feedback kostruttiv fuq id-dokument konsultattiv tal-GRDA." Madanakollu, l-Koalizzjoni qed twissi li dan il-pjan se jieħu xhur biex jiġi approvat u li sal-1 ta' Jannar, dawn l-azzjonijiet għandhom jittieħdu. Hi fakkret fit-tliet talbiet li għamlet fil-passat biex jkun hemm: Is-sospensjoni għal 12-il xahar tar-regolamenti DC2015 Annex 2; L-estensjoni ta' tnax-il xahar tal-konfini preżenti tal-UCA b'250 metru, b'impożizzjoni stretta tal- policies tal-UCA ġewwa dawn il-konfini; Moratorju ta' 12-il xahar fuq kull applikazzjoni ġewwa art ODZ, b'xi eċċezzjonijiet għall-biedja. "Agħżlu persuna mill-PA biex tinvestiga l-abbużi f'Għawdex" It-tliet NGOs appellaw liċ-Ċerperson tal-Awtorità tal-Ippjanar (PA) Martin Saliba u ċ-Ċerperson tal-Bord tal-Ippjanar Vince Cassar biex jagħżlu persuna mill-PA li jkollha l-poter li tieħu azzjoni fuq rapporti ta' abbuż fil-qasam tal-kostruzzjoni f'Għawdex. Huma talbu wkoll li l-PA żżid iż-żjarat fis-siti ta' żvliupp biex jiżguraw li l-avviżi fuq is-sit ma jitneħħewx. "Għandhom jiġu miċħuda bla dewmien dawk l-applikazzjonijiet li b'mod ċar huma illegali u inaċċetabbli, bħal dawk fl-Għarb, fix-Xagħra, in-Nadur, il-Qala, San Lawrenz u Ta' Sannat." Aqra aktar: Din l-Art Ħelwa Għawdex kontra l-bini ta' triq ġdida fl-Għarb Il-Koalizzjoni semmiet ukoll li l-prattika li l-iżviluppaturi jaqsmu żviluppi kbar f'porzjonijiet żgħar titwaqqaf għaliex dan kollu qed isir bl-intenzjoni li ma jkunx hemm bżonn li jsir l-Assessjar tal-Impatt Ambjentali (EIA). .td_uid_3_61b35134eaedc_rand.td-a-rec-img{text-align:left}.td_uid_3_61b35134eaedc_rand.td-a-rec-img img{margin:0 auto 0 0}